Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 764/13/8807	Michalovce, 26.9.2013
EEČ : 2-66-326-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Michalovce
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
za prečin krádeže podľa § 212 ods. 1 Tr. zákona na tom skutkovom základe, že dňa 11.8.2013 v čase okolo 16.30 h XXXXX z detskej izby rodičovského bytu vzal a odcudzil voľne položený notebook zn. Hewlet Packard Envi DV 4-5220us, sériové číslo 4CN24303YL, displej 14 ˝ patriaci jeho bratovi XXXXX, trvale bytom XXXXX, XXXXX, ktorému spôsobil odcudzením škodu vo výške 580 €

lebo je trestné stíhanie neprípustné podľa § 9 odsek 1 písmeno f

Odôvodnenie:
           Uznesením povereného príslušníka Obvodného oddelenia PZ XXXXX sp. zn. ORP-1274/MI-MI-2013  zo dňa 22.8.2013 bolo začaté trestné stíhanie a súčasne vznesené obvinenie XXXXX za prečin krádeže podľa § 212 ods. 1 Tr. zákona  na tom skutkovom základe, ako je to uvedené vo výrokovej časti tohto uznesenia. 

	Poverený príslušník PZ po ukončení prípravného konania predložil prokurátorovi spisový materiál s návrhom na zastavenie trestného stíhania obvineného XXXXX.

	Preskúmaním predloženého návrhu a spisu som sa s návrhom povereného príslušníka PZ stotožnila. 

	Obvinený XXXXX sa priznal, že vzal svojmu bratovi XXXXX notebook, lebo takto ho chcel prinútiť, aby vrátil peniaze starej mame, nejaký čas ho podržať u seba, nikdy nechcel notebook speňažiť a nepapadlo ho, že jeho brat bude rodinné problémy riešiť cestou polície.

	Z predmetnej trestnej činnosti je obvinený usvedčovaný aj výpoveďou svedka XXXXX, ktorý je bratom obvineného a ktorý dal súhlas na jeho stíhanie a neskôr súhlas zobral späť. 

          Podľa § 215 ods. 1, písm. d) Tr. poriadku prokurátor zastaví trestné stíhanie, ak je neprípustné podľa § 9 Tr. poriadku. 	Podľa § 9 ods. 1 písm. f) Tr. poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.

	Z vyššie uvedených dôvodov som rozhodla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anna Sabová
prokurátorka